Kampung Enggor

Kampung Enggor ialah sebuah kawasan perkampungan di Perak Darul Ridzuan, Malaysia. Kampung ini terletak di dalam Mukim Kota Lama Kanan, satu daripada sembilan buah mukim yang membentuk Daerah Kuala Kangsar. Poskod bagi Kampung Enggor ialah 33600 Kuala Kangsar.

 Geografi 
Kedudukan Kampung Enggor berada pada bahagian barat Daerah Kuala Kangsar, menghampiri Daerah Larut, Matang dan Selama. Dalam pecahan pentadbiran yang lebih kecil iaitu mukim, Kampung Enggor terletak pada bahagian barat Mukim Kota Lama Kanan, menghampiri Mukim Kota Lama Kiri. Kampung Enggor secara fizikal memintas Jalan Negeri Perak A156 (Jalan Karai–Trosor), dan berada sangat hampir dengan rangkaian jalan persekutuan yang menjadi tulang belakang kepada jalan raya Malaysia iaitu Laluan Persekutuan Malaysia 1 (Jalan Ipoh–Butterworth). Pada bahagian barat Kampung Enggor, terdapat air permukaan yang terbesar iaitu Sungai Perak. Sungai Enggor, iaitu sebuah sungai yang bersumber di Pekan Salak merupakan sebahagian daripada lembangan Sungai Perak yang membentuk muaranya di Kampung Enggor. Pekan Karai yang terdiri daripada Kampung Nasib dan Kampung Baru Karai terletak pada bahagian utara Kampung Enggor, manakala Kampung Setia dan Kampung Perik terletak pada bahagian timur laut Kampung Enggor. Kampung Jamuan yang terletak pada tebing barat Sungai Perak terletak pada bahagian barat daya Kampung Enggor. Seterusnya, Kampung Lembah Jamuan dan Kampung Seberang Karai terletak pada bahagian barat laut Kampung Enggor.

 Infrastruktur 
Masjid Ad-Diniah (atau Masjid Kampung Enggor; kod masjid ialah 0805211) merupakan sebuah masjid di Kampung Enggor, yang menjadi institusi keagamaan bagi masyarakat Islam di Kampung Enggor dan kawasan sekitarnya. Ia telah dibangunkan pada tahun 1929 semasa era pemerintahan Sultan Iskandar Shah, iaitu Sultan Perak dengan perbelanjaan yang digunakan untuk menampung pembinaan masjid telah diuruskan oleh anak beranak Datuk Sarilela Abdul Latif. Bagi mengenang jasanya, wujud sebuah makam lama yang mencatatkan nama Datuk Sarilela  Abdul Latif. Tarikh kematiannya juga dicatatkan pada makam tersebut iaitu pada tahun 1883.

Rujukan


Pautan luar 
 Lokasi Kampung Enggor di Peta Google

Enggor